R1,7 miljoen vir KFC, Nando’s en hotelleArgieffoto (Foto: KFC, Facebook) Simon Mofokeng, burgemeester van Emfuleni- plaaslike munisipaliteit (Vanderbijlpark) wat ook ŉ lid van die ANC is, word deur die Demokratiese Alliansie daarvan beskuldig dat hy R1,7 miljoen spandeer het aan KFC, Nando’s en hotelle. Kingsol Chabalala van die DA het Donderdag beweer dat Mofokeng tot dusver R1 772 549.28 aan KFC, Nando’s en rekeninge by die Shakespeare Inn-hotel spandeer het. “Burgemeester Mofokeng het, as ANC-burgemeester van die Sedibeng-distriksmunisipaliteit (Vereeniging), tussen 2011 en 2015 ongeveer R1,1 miljoen spandeer voordat hy as burgemeester van Emfuleni ontplooi is, waar hy tussen November 2015 en April 2017 ŉ verdere R629 000 spandeer het.” Volgens Chabalala is die “skokkende uitgawes” deur Paul Mashatile, LUR vir samewerkende regering, bekend gemaak in ŉ reaksie op ŉ vraag van die DA in die Gautengse wetgewer. Chabalala voer aan burgemeester Mofokeng se eise vir luukse hotelverblyf en sy aptyt vir kitskos, is bykomend tot vreemde brandstofeise wat vir sy privaat motor ingedien is, asook motorhuur, ondanks die feit dat hy ŉ amptelike burgemeestersmotor het. “Die DA het Mashatile se kantoor versoek om ŉ gedetailleerde uiteensetting te verskaf, insluitend bedrae en fakture van die ANC-burgemeester se kredietkaarteise. Sy verkwisting is teenstrydig met Barbara Creecy, LUR vir finansies, se uitlatings oor spaarsamigheid en besnoeiing op luukse hotelverblyf en kitskos. “Emfuleni-munisipaliteit is in ŉ finansiële verknorsing, en tog blyk dit of burgemeester Mofokeng van die ANC nie sy uitgawes besnoei nie. Die burgemeester se luukse leefstyl is ŉ groot kontras teen die uitdagings wat inwoners van Emfuleni daagliks in die gesig staar. “Dit is hoog tyd dat die ANC hom afdank.” Mofokeng en Mashatile was nie dadelik beskikbaar vir kommentaar nie.